P r e d k l a d a c i a   s p r á v a

Ministerstvo zahraničných vecí predkladá na rokovanie vlády SR návrh „Dohody o stabilizácii a pridružení medzi Európskymi spoločenstvami a ich členskými štátmi  a Čiernohorskou republikou“,  ktorá má byť podpísaná spoločne všetkými splnomocnenými zástupcami zmluvných strán na zasadnutí Rady pre všeobecné záležitosti a vonkajšie vzťahy dňa 15.10. 2007 v Luxemburgu.

Čiernohorská republika získala nezávislosť v júni 2006 po referende uskutočnenom slobodným a regulárnym spôsobom v súlade s podmienkami dohodnutými s Európskou úniou. Po vyhlásení nezávislosti začala Čiernohorská republika rokovania týkajúce sa  samostatnej dohody o stabilizácii a pridružení v súlade s novými smernicami urýchlene dohodnutými Radou EÚ. Prostredníctvom spolupráce s EÚ má Čierna hora príležitosť vyriešiť výzvy súvisiace s budovaním štátu v rámci stabilného a bezpečného predvstupového procesu. 

Návrh dohody o stabilizácii a pridružení sa zameriava na tieto hlavné prvky:
-  zabezpečenie politického dialógu s Čiernou horou;
- ustanovenia týkajúce sa regionálnej spolupráce vrátane perspektívy zriadenia zón voľného obchodu medzi krajinami regiónu;
- perspektíva zriadenia zóny voľného obchodu medzi spoločenstvom a  Čiernou horou do piatich rokov od nadobudnutia platnosti dohody;
- ustanovenia týkajúce sa pohybu pracovníkov, slobody usadiť sa, poskytovania služieb, bežných platieb a pohybu kapitálu;
- záväzok Čiernej hory aproximovať svoje právne predpisy k predpisom ES, najmä v kľúčových oblastiach vnútorného trhu;
- ustanovenia týkajúce sa spolupráce s Čiernou horou v mnohých oblastiach vrátane spravodlivosti, slobody a bezpečnosti; 
- ustanovenie o zriadení Rady pre stabilizáciu a pridruženie, ktorá vykonáva dohľad nad vykonávaním tejto dohody, Výboru pre stabilizáciu a pridruženie a Parlamentného výboru pre stabilizáciu a pridruženie.

Táto dohoda má charakter tzv. zmiešanej zmluvy, t.j. pokrýva tak oblasti v kompetencii členských štátov, ako aj Európskych spoločenstiev. Z hľadiska vnútroštátnych predpisov SR ide o medzinárodnú politickú zmluvu a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. Preto po jej podpise bude potrebné vyslovenie súhlasu NR SR a ratifikácia prezidentom SR. Súčasne je potrebné, aby vláda SR odporučila NR SR rozhodnúť podľa článku 86 písm. d) Ústavy SR o tom, že dohoda má prednosť pred zákonmi podľa článku 7 ods. 5 Ústavy SR. 

Vzhľadom na to, že dohoda nebude mať vplyv na štátny rozpočet, rozpočty vyšších územných celkov ani obcí, nie je súčasťou materiálu doložka finančných, ekonomických, environmentálnych vplyvov a vplyvov na zamestnanosť a podnikateľské prostredie. Dohoda nadobudne platnosť iba za predpokladu, že ju ratifikujú všetky členské štáty EÚ.

Členské štáty dostanú konečný text dohody po jeho revízii právnikmi lingvistami koncom augusta. Aby bolo možné včas zabezpečiť vnútroštátne prerokovanie dohody predkladá sa na rokovanie vlády SR text, ktorý majú členské štáty k dispozícii.   
Vzhľadom na túto skutočnosť predkladáme tento materiál s tým, že dohoda bude po podpise opätovne predložená na rokovanie vlády SR už ako legislatívny materiál. Táto alternatíva bola zvolená pre krátkosť času do podpisu dohody. 
Materiál prešiel medzirezortným pripomienkovým konaním.